Merẽ ok ta pe Jesu u'ar.
Jundéi ywy rehe Merẽ ok ta ihĩ.
Arahã Ero jundéu awa tama'e kapitã.
Arahã amõ awa sawa'e ta Jerusarẽ ok ta pe uhyk uwyr.
(Jundéu awa ym ame'ẽ ta ke a'eta.)
Warahy uhemiha koty ngi uhyk uwyr.
Jahy rata ta rehe har ukwa katu ame'ẽ ta ke a'eta.
Usak usak hũ jahy rata ta rehe tĩ.
Pe,
a'eta pandu:
—My riki u'ar ame'ẽ ke my?
A'e riki jundéu awa tama'e kapitã keruhũ wan ta.
Warahy uhemiha koty jande jaxo rahã,
jahy rata weraha keruhũ rehe jasak.
(A'erehe amõ kapitã keruhũ u'ar ta aja jakwa.)
A'erehe jande py'a jamoĩ moĩ ta jajur ehe — aja Ero ta pe pandu.
Ame'ẽ ke rehe Ero hendu rahã:
“Mã!
Katu ym ihẽ pe” aja jupandu jupe.
Inamõ ixo ame'ẽ ta kapitã ta aja tĩ.
“Katu ym” aja pandu pandu a'eta jupe.
(Amõ kapitã keruhũ wan ta ame'ẽ ke jumai ta a'eta namõ,
aja Ero ta ukwaha naĩ.)
A'erehe:
“Mã!
Katu ym” aja pandu pandu a'eta jupe.
Jundéu awa tama'e pa'ihu ta ke Ero mujy'ar.
Moise je'ẽha mu'e ame'ẽ ta ke mujy'ar tĩ.
A'e pandu:
—My riki Kirisutu u'ar ta my?
Tupã mu'am ame'ẽ ke a'e — aja pandu.
(“Mu'am ame'ẽ ke” aja pandu rahã:
“Kapitã keruhũ” aja Tupã mu'am,
aja mujekwa katu.)
—Merẽ ok ta pe u'ar ta,
Jundéi ywy pe.
Kuja Tupã je'ẽha pandu ame'ẽ ta mupinim:
“Merẽ ok ta riki Jundéi ywy rehe ihĩ.
Ame'ẽ ok ta ngi kapitã keruhũ uwyr ta.
A'erehe ame'ẽ ok ta ke upa ngã ukwa katu.
Ame'ẽ kapitã keruhũ jundéu awa tama'e ke.
A'e riki ma'e Tupã putar my,
ame'ẽ ke a'e mujekwa ta.
Jundéu awa ta pe mujekwa ta” aja Tupã je'ẽha pandu ame'ẽ ta mupinim — aja pa'ihu ta pandu Ero pe.
Warahy uhemiha koty ngi uhyk ame'ẽ ta ke Ero mujy'ar.
A'eta jõ mujy'ar.
Pe,
a'eta namõ Ero pandu pandu.
Arahã kuja ukwa.
Jahy rata keruhũ uhem,
ame'ẽ ngi myja hetaha jahy kanim apo my,
ame'ẽ ke ukwa.
Upa ukwa rahã,
Merẽ ok ta pe a'eta ke Ero mondo.
Kuja ame'ẽ ta pe pandu:
—Kurumĩ ra'yr ke pekekar katu peho.
Pemahem rahã,
ihẽ pe pepandu pejur.
Aja rahã,
ihẽ py'a ke ihẽ amoĩ moĩ katu ta ehe tĩ — aja Ero pandu naĩ.
Pe,
a'eta oho.
Oho ixo rahã,
jahy rata weraha keruhũ rehe a'eta usak tĩ.
Warahy uhemiha koty ixo rahã,
usak.
Ame'ẽ ke rehe a'eta usak tĩ.
A'erehe hury katu hũ ixo.
Hundutar koty ame'ẽ jahy rata weraha keruhũ wata oho ixo.
Pe,
kurumĩ ra'yr ixo.
Ame'ẽ ok 'ar pe jahy rata weraha pyta,
ywa rehe.
Hok pe a'eta ixe oho.
Kurumĩ ra'yr rehe a'eta usak.
Imãi namõ ixo,
Mari namõ.
Pe,
a'eta pynarãi pe a'eta wapyk uĩ.
Aja kurumĩ ra'yr rehe ipy'a ke a'eta moĩ moĩ.
Pe,
ma'e katu ame'ẽ ke a'eta me'ẽ me'ẽ ipe.
Ko,
itatawa ke.
Ma'e pihe katu ame'ẽ ke me'ẽ ipe tĩ.
Amõ pihe katu ame'ẽ ke me'ẽ ipe tĩ.
Her mi.
Pe,
a'eta ukwer rahã,
a'eta ixerai riki.
Ame'ẽ pe Tupã mujekwa:
—Ero pe pepandu ym peho — aja mujekwa.
A'erehe amõ awa rape rupi hekoha pe jywyr oho.
Sawa'e ta ukwa katu te ame'ẽ ta upa jywyr oho rahã,
Jose pe Tupã je'ẽha rahoha mujekwa.
Ixeraiha pe mujekwa:
—Epu'am.
Kurumĩ ra'yr ke epyhyk.
Eji ywy pe ekanim eho,
imãi namõ.
Ero riki kurumĩ ra'yr ke kekar ta.
Mahem rahã,
jukwa ta,
a'erehe pahar ejan eho sengi.
Eji ywy pe epyta we rĩ.
Ihẽ amujekwa rahã jõ ejywyr — aja ipe.
Pe,
pahar Jose pu'am.
Kurumĩ ra'yr ke pyhyk.
Pe,
ame'ẽ pytun rahã,
Eji ywy pe oho,
ta'yn mãi namõ,
Mari namõ.
A'ep a'eta pyta.
Jundéi ywy rehe Ero ixo rahã,
a'eta jywyr ym.
Ero manõ rahã,
jywyr.
Aja rahã,
yman Tupã je'ẽha pandu ame'ẽ mupinim,
aja uhyk.
Kuja.
“‘Ihẽ ra'yr Eji ywy ngi ihẽ amujywyr’ aja Tupã pandu” aja amõ mupinim.
Warahy uhemiha koty ngi uwyr ame'ẽ ta Ero koty jywyr ym oho.
“Mã!
Ihẽ pe te'e” aja Ero ukwa.
A'erehe parahy riki.
Pe,
sonda ta pe a'e pandu:
—Pahar Merẽ ok ta pe peho.
Upa katu te kurumĩ ra'yr ta ke pejukwa.
Mokõi warahy 'ar ame'ẽ ta ke pejukwa.
Upa mokõi warahy 'ar wyr koty ame'ẽ ta ke pejukwa tĩ.
Merẽ ok ta rake rupi ixo ame'ẽ ta aja tĩ.
Pejukwa tĩ — aja Ero pandu.
Aja riki warahy uhemiha koty ngi uwyr ame'ẽ ta mujekwa ipe.
Jahy rata weraha keruhũ uhem rahã,
mokõi warahy 'ar aha oho.
A'erehe:
“Kurumĩ ra'yr ta mokõi warahy 'ar ame'ẽ ta ke pejukwa” aja Ero pandu.
(Jesu ke Ero jukwa ta tipe.
A'erehe upa kurumĩ ra'yr ta ke Ero jukwa.)
Aja rahã,
yman Jeremi pandu ame'ẽ ke uhyk.
A'e pandu:
“Hama ok ta pe jixi'uha rehe amõ hendu.
Imembyr ta manõ,
a'erehe Hakéu jixi'u.
Marã ka ym muputu'uha” aja riki.
(“Hama ok ta” aja pandu rahã:
“Merẽ ok ta” aja ngã ukwa.
“Hakéu” aja pandu rahã:
“Ame'ẽ ok ta pe har kũjã ta” aja ngã ukwa tĩ.)
Ero manõ rahã,
Eji ywy pe Jose ixo we rĩ.
Pe,
Tupã je'ẽha rahoha mujekwa ipe.
Ixeraiha pe mujekwa ipe.
—Kurumĩ ra'yr ke jukwa tar katu ame'ẽ ta upa manõ.
A'erehe jundéu awa tama'e ywy pe ejywyr eho.
Kurumĩ ra'yr ke eraho,
imãi namõ.
Pejywyr peho — aja Tupã je'ẽha rahoha mujekwa.
A'erehe Jose pu'am.
Pe,
jundéu awa tama'e ywy pe jywyr oho.
Kurumĩ ra'yr ke raho,
imãi namõ.
Ero manõ rahã,
henda ke pe Akeráu kapitã.
Jundéi ywy pe har tama'e kapitã a'e.
Ame'ẽ ke Jose ukwa rahã,
ame'ẽ ywy pe a'e oho tar ym.
Kyje ingi,
a'erehe a'ep oho tar ym.
Pe,
ixeraiha pe Tupã mujekwa:
—Ngariréi ywy pe eho — aja mujekwa.
A'erehe Ngariréi ywy pe a'e oho.
Pe,
Nasare ok ta pe uhyk oho.
Nasare ok ta Ngariréi ywy rehe ihĩ.
Pe,
a'ep hok ke a'e mujã.
Aja rahã,
yman Tupã je'ẽha pandu ame'ẽ ta mupinim,
aja uhyk.
“Nasare ok ta pe har ke a'e” aja Jesu rehe har ngã ukwa.
Aja uhyk.